
Mágneses orientációváltozás nagyenergiájú nehézion besugárzás hatására lágymágneses FINEMET ötvözetben

A lágymágneses anyagok kulcsfontosságú szerepet játszanak a széles körben használt elektronikai eszközökben. A modern lágymágneses anyagok egyik legismertebb fajtája a Fe73.5Si13.5Nb3B9Cu1 összetételű, FINEMET fantázia nevű ötvözet. Ezt az ötvözetet olvadékállapotból történő gyorshűtéssel állítják elő amorf szalagok formájában, majd utólagos megfelelő hőkezelést alkalmaznak, aminek következtében nanokristályos kiválások keletkeznek az amorf mátrixban, miáltal a technológiai alkalmazások szempontjából kiváló lágymágneses tulajdonságokat érnek el. A korábbi kutatásokban összefüggést mutattak ki a mágneses permeabilitás és a mágneses anizotrópia között. A mágneses anizotrópia viszont nagyenergiájú nehézion besugárzással módosítható, ami által a hőkezelt FINEMET lágymágneses tulajdonságainak kedvezőbbé tétele várható .
A 57Fe Mössbauer-spektroszkópia kiváló módszer a mágneses szalagokban előforduló amorf és nanokristályos fázisok vizsgálatára és arra, hogy a mágnesezettség átlagos orientációját meghatározzuk és ezáltal a mágneses anizotrópiáról információt szerezzünk.
Jelen munkám során különböző permeabilitású, hőkezelt FINEMET típusú nanokristályos anyagokban a nagyenergiájú nehézion besugárzás hatására kialakuló mágneses anizotrópia változását tanulmányoztam a 57Fe Mössbauer-spektroszkópia segítségével. A mágneses anizotrópia vizsgálata a mágnesezettséggel arányos belső mágneses tér átlagos irányának a Mössbauer-spektrumokból történő meghatározásán alapult. Ily módon a Mössbauer-spektrum relatív vonalterületeinek analízisével a mágneses tér átlagos irányának a minta síkjára merőleges gamma-sugárzással bezárt szögét mértem meg. Elsősorban, azt kívántam vizsgálni, hogy a besugárzás milyen hatást gyakorol a hőkezelt FINEMET szalagok mágnesezettségének orientációjára, különös tekintettel olyan mintákon, amelyek előzetesen már részlegesen besugárzásra kerültek.
A besugárzás előtt és után megmért mintákon kapott eredmények összehasonlításából arra a következtésre jutottam, hogy a mágneses orientáció a nagyenergiájú nehézion besugárzás hatására megváltozik, amely szerint a besugárzás hatására a mágneses tér átlagos iránya a minta síkjától a sík normálisa felé fordul. Ez a hatás eltérő mértékben érvényesül a különböző permeabilitású mintákon, valamint a részlegesen és teljesen besugárzott szalagokon. Eredményeim kiegészítik és megerősítik a korábbi munkában más FINEMET mintákon más nehézionokkal történt besugárzás eredményeire vonatkozó következtetéseket.



